Gedagte vir die dag: Nogtans nie wat ek wil nieFoto: pixabay.com “Abba” – dit beteken Vader – het Hy gebid, “vir U is alles moontlik. Neem tog hierdie beker van lyding van My weg. Maar doen nogtans nie wat Ék wil nie, maar wat Ú wil.” (Markus 14:36) Dis iets ontsettends wat daardie nag in Getsemane gebeur het. Met die neerkniel het Jesus reeds geweet wat die uitslag van sy smeekgebed sou wees. Hy het geweet dat Hy na die aarde moes kom om ŉ wrede dood, onverdiend, te sterf in die plek van ŉ wêreld wat dit verdien. Maar Hy was ook mens. En as mens was Hy beangs oor die lot wat op Hom gewag het. By sy Vader is alles mos moontlik. Kan Hy nie maar die roete net so effe verander nie? Kan Hy nie maar die lydensbeker terughou nie? Daar is twee sake op die spel: Jesus wat na sy Goddelike natuur geweet het wat vir Hom voorlê, en Jesus die mens wat vreesbevange daarvoor teruggedeins het. Die hemel hou asem op. Sal die mens Jesus dalk die aftog blaas? Sal God se grootse verlossingsplan in die wiele gery word? Maar dan die laaste woorde van Jesus se gebed: “Maar doen nogtans nie wat Ék wil nie, maar wat U wil.” Die hemel sug van verligting. Die hele skepping jubel van blydskap. Jesus het finaal gekies om vir my te sterf.